text: Forsøg på brandstiftelse i Sædding Centeret
  28 marts 2014 kl. 05.22
  Natten til fredag blev Sædding Centerets bibliotek i Esbjerg forsøgt antændt. Branden nåede ikke at udvikle sig, før sprinklere blev udløst.
  Klokken 23.40 natten til fredag lød brandalarmen i Sædding Centerets bibliotek i Esbjerg. En rude var blevet knust, og en person havde hældt brandbar væske gennem ruden og sat ild til væsken. Ilden nåede dog ikke at brede sig, før sprinklerne satte ind.
  - Vi har meget få spor at gå efter, men det er noget mere alvorligt end drengestreger det her, siger vagthavende hos Syd- og Sønderjyllands Politi til TV SYD.
  Udover en knust rude har biblioteket også fået mindre sod- og vandskader.
  Kl. 2340 rude knust til biblioteket i Sædding Centret Esbjerg, brandbar væske hældt ind og påsat. Mindre sod/vandskade på stedet#politi.dk
  
  